Il-Kummissjoni Ewropea llum ħabbret mewġa ġdida ta' proġetti ta' appoġġ ta' emerġenza biex tgħin lir-refuġjati fil-Greċja b'valur ta' EUR 209 miljun. Din tinkludi t-tnedija tal-programm ewlieni “Appoġġ ta' Emerġenza għall-Integrazzjoni u l-Akkoljenza” (ESTIA) li jgħin lir-refuġjati u l-familji tagħhom biex jikru akkomodazzjoni urbana u jipprovdihom b'għajnuna finanzjarja. Din hija bidla minn proġetti umanitarji preċedenti li pprovdew għajnuna, l-aktar, għall-akkomodazzjoni fil-kampijiet u l-forniment ta' provvisti diretti. Il-Kummissarju Ewropew għall-Għajnuna Umanitarja u Ġestjoni tal-Kriżijiet Stylianides qal: “Illum qegħdin niktbu kapitlu ġdid fil-ħajja tar-refuġjati fil-Greċja. Il-finanzjamenti l-ġodda tagħna huma bidla fundamentali fil-mod ta' kif nipprovdu l-għajnuna biex intejbu ħajjet in-nies. L-għan ta' dawn il-proġetti ġodda huwa li joħorġu lir-refuġjati 'l barra mill-kampijiet u jdaħħluhom f'akkomodazzjoni normali u jgħinuhom ikollhom ħajja aktar sikura u normali. Flimkien mas-sħab umanitarji tagħna u l-awtoritajiet nazzjonali, aħna ninsabu impenjati biex ngħinu lill-aktar refuġjati vulnernabbli u nonoraw l-impenn umanitarju tagħna biex nersqu lejn rispons aktar kosteffettiv.” Il-Kummissarju għall-Migrazzjoni, l-Affarijiet Interni u ċ-Ċittadinanza, Dimitris Avramopoulos, żied jgħid: “L-Ewropa tfisser solidarjetà u d-deċiżjoni tal-lum huwa dwar din is-solidarjetà. Il-Kummissjoni ilha tappoġġja lill-Greċja mill-ewwel jum u flimkien għamilna progress kbir. Il-proġetti mnieda llum huma parti mill-appoġġ tagħna aktar ġenerali lill-pajjiż imma wkoll għal dawk li jeħtieġu l-protezzjoni tagħna. Madwar 1,3 biljun ewro f'fondi tal-UE huma għad-dispożizzjoni tal-Greċja għall-ġestjoni tal-kriżi tal-migrazzjoni.” Il-kuntratti tal-ESTIA tħabbru mill-Kummissjoni u mill-Aġenzija tan-NU għar-Refuġjati (UNHCR). Il-finanzjamenti ta' llum qegħdin jingħataw flimkien mal-EUR 192 miljun innegozjati permezz tal-Istrument tal-UE għall-Appoġġ ta' Emerġenza fl-2016 u għalhekk qegħdin aktar milli jirdoppjaw l-appoġġ ta' emerġenza lill-Greċja għal total ta' EUR 401 miljun. B'mod ġenerali, l-Unjoni Ewropea mmobbilizzat 'il fuq minn EUR 1.3 biljun f'appoġġ (sal-2020) lill-Greċja biex tgħin fil-ġestjoni tal-migrazzjoni u fil-ġestjoni tal-fruntieri, permezz ta' diversi tipi ta' finanzjament. Il-programm ESTIA għandu baġit ta' EUR 151 miljun u huwa magħmul minn: L-akkomodazzjoni mikrija għal massimu ta' 30,000 persuna Proġett ta' EUR 93.5 miljun mal-UNHCR, taħt il-proġett ESTIA, iwaqqaf proġett ta' kiri fuq skala kbira biex jiġu mtejba l-kundizzjonijiet tal-għajxien tar-refuġjati bil-forniment ta' 22,000 post ta' akkomodazzjoni urbana. Huwa se jżid in-numru ta' refuġjati li jgħixu f'appartamenti mikrija fil-Greċja sa 30,000 sa tmiem l-2017. Fil-gżejjer Griegi se jkunu mikrija madwar 2,000 post għall-akkomodazzjoni, bil-maġġoranza tal-appartamenti mikrija fi bliet u rħula fil-Greċja kontinentali u bis-sidien lokali tal-art jirċievu introjtu stabbli u affidabbli għal dawn l-appartamenti. Numru ta' muniċipalitajiet fil-Greċja formalment ukoll jiffurmaw parti minn dan il-proġett. Assistenza fi flus sabiex ir-refuġjati jkunu jistgħu jissodisfaw bżonnijiet bażiċi Proġett ulterjuri ta' EUR 57.6 miljun mal-UNHCR, taħt il-programm ESTIA, se jwaqqaf xibka ta' sikurezza soċjali bażika għal dawk kollha li jfittxu l-ażil u r-refuġjati fil-Greċja billi jingħataw allokazzjonijiet ta' ammont ta' flus definit minn qabel ta' kull xahar permezz ta' kard apposta. L-għan tagħha huwa li r-refuġjati jkunu jistgħu jissodisfaw il-bżonnijiet bażiċi tagħhom b'mod dinjituż. L-allokazzjonijiet huma konsistenti mal-pajjiż kollu, marbuta max-xibka ta' sikurezza soċjali ta' emerġenza Griega, u bbażati fuq id-daqs tal-familja tar-refuġjati. Bl-użu ta' din il-kard, ir-refuġjati jistgħu jissodisfaw il-bżonnijiet bażiċi tagħhom bħal l-ikel, il-mediċini u t-trasport pubbliku. Fl-istess ħin, din l-għajnuna terġa' tiġi investita fl-ekonomija lokali, fil-ħwienet tal-familja u fil-fornituri tas-servizzi. Il-finanzjament li jifdal se jmur għand l-NGOs umanitarji biex iżidu fuq proġetti eżistenti li jindirizzaw bżonnijiet urġenti fil-Greċja, bħall-akkomodazzjoni, il-kura tas-saħħa primarja, l-għajnuna psikosoċjali, kundizzjonijiet ta' iġjene mtejba kif ukoll l-edukazzjoni informali. Lista sħiħa tal-finanzjament u l-proġetti tinsab hawnhekk. Sfond F'ċirkostanzi urġenti u eċċezzjonali bħaż-żieda fil-fluss ta' refuġjati fl-Ewropa, il-Kummissjoni Ewropea tista' tiffinanzja appoġġ umanitarju għall-persuni fil-bżonn fit-territorju tal-UE permezz tal-Istrument għall-Appoġġ ta' Emerġenza. Sal-2018, se jkun disponibbli massimu ta' EUR 700 miljun permezz ta' organizzazzjonijiet imsieħba, bħal l-aġenziji tan-NU, is-Salib l-Aħmar u organizzazzjonijiet mhux governattivi. L-appoġġ umanitarju tal-Kummissjoni jikkomplementa l-istrumenti ta' finanzjament oħra tal-UE li diġà jipprovdu riżorsi finanzjarji sinifikanti ta' appoġġ fil-Greċja bħal l-Fond għall-Ażil, il-Migrazzjoni u l-Integrazzjoni (Asylum, Migration and Integration Fund, AMIF), il-Fond għas-Sigurtà Interna (Internal Security Fund, ISF), il-Fond għal Għajnuna Ewropea għall-Persuni l-Aktar fil-Bżonn (FEAD) u l-Programm tas-Saħħa tal-UE. L-appoġġ tal-Kummissjoni huwa komplementari wkoll għall-offerti volontarji għall-assistenza materjali mill-istati parteċipanti fil-Mekkaniżmu tal-Unjoni għall-Protezzjoni Ċivili. Ħolqiet Stampi u ritratti mill-arkivji: Għal aktar informazzjoni